****

**Ingyenes koncertek egész áprilisban az Akvárium Tavasz Teraszon**

**Beköszöntött az április, és a szép tavaszi idő is, ez pedig azt jelenti, hogy ismét kezdetét veheti az egyik legjobb kültéri programsorozat, az Akvárium Tavasz Terasz. A Budapesti Tavaszi Fesztivál kiemelt helyszíneként az Akvárium Klub programja április 5. és 22. között várja a szabadba vágyókat akusztikus koncertekkel, vasárnaponként pedig gyerekprogramokkal. A belépés most is ingyenes!**

Ismét jelentkezik az egyik legnépszerűbb kültéri, ingyenes programsorozat, az Akvárium Tavasz Terasz. Immár harmadik alkalommal zenélnek majd egy szál gitárral az Akvárium napsütötte lépcsőin a magyar zenei élet kedvencei. Idén ráadásul két nemzetközi sztárfellépő is érkezik majd az Akváriumba. Április 5-én a hamburgi techno-rezesbanda, a **Meute** lép színpadra, április 17-én pedig **Laura Gibson**, az amerikai énekes-dalszerző.

Emellett a Tavasz Terasz keretében lép majd fel többek között **Czeglédi Szabolcs**, **Járai Márk**, **Molnár Tamás**, **Henri Gonzo**, **Nové Soma**, **Duke Bluebeard**, **Barbi és Jancsó**, **Bérczesi Robi**, **Odett** és a **Lázár** **tesók** is. Ahogy azt már megszokhattuk, vasárnap délelőttönként pedig idén is a gyerekeké lesz a főszerep, az első hétvégén **Farkasházi Réka és a Tintanyúl**, majd **Kovácsovics Fruzsina**, végül **Rutkai Bori** zenél majd 11 órától a teraszon.

Akvárium Klub, 2019. április